Bűncselekmény hiányában még hétfőn megszüntette a rendőrség a Tényi István magánszemély feljelentése nyomán közfeladati helyzettel visszaélés bűntett gyanújával indított nyomozást – tudta meg a Népszabadság.

Tényi feljelentésként értékelt és akként is kezelt bejelentése szerint Pukli Istvánnak, a Teleki Blanka Gimnázium igazgatójának a tevékenysége miatt kellett felmondania az iskola egyik tanárának – idézte fel a Népszabadság.

A bejelentés szerint amikor ugyanis Pukli a kormány oktatáspolitikája miatt polgári engedetlenséget hirdetett, nem kérte ki a tantestület véleményét.

Pukli – akit hivatalosan még nem értesítettek sem a nyomozásról, sem az eljárás megszüntetéséről – szerdán az ATV-ben arról beszélt, hogy az érintett tanár azonnal távozni akart az iskolából.

A tanár benyújtotta a felmondását, mire ő figyelmeztette, hogy ez esetben 60 napig még maradnia kell, az azonnali távozás csak közös megegyezéssel lehetséges – idézte fel akkor a Teleki igazgatója.